Na osnovu člana 38 stav 1 tačka 1 Zakona o lokalnoj samoupravi („Službeni list CG“, br. 2/18, 34/19, 38/20, 50/22 i 84/22) i člana 35 stav 1 tačka 1 i člana 145 Statuta opštine Nikšić („Službeni list CG – Opštinski propisi“, br. 31/18 i 21/23), a u vezi sa članom 131 Poslovnika o radu Skupštine opštine Nikšić („Službeni list CG – Opštinski propisi“, br. 20/24), Skupština opštine Nikšić na sjednici održanoj \_\_\_\_\_\_\_\_\_\_. godine, donijela je

**ODLUKU**

**o pristupanju dopuni Statuta opštine Nikšić**

Član 1

Ovom odlukom pristupa se izradi Nacrta odluke o dopuni Statuta opštine Nikšić.

Član 2

Nacrt odluke o dopuni Statuta opštine Nikšić izradiće Komisija koju obrazuje Skupština opštine.

Član 3

Komisija iz člana 2 ove odluke izradiće Nacrt odluke o dopuni Statuta opštine Nikšić u roku od 60 dana od dana obrazovanja Komisije i isti dostaviti Skupštini na razmatranje i odlučivanje.

Član 4

Ova odluka stupa na snagu osmog dana od dana objavljivanja u „Službenom listu Crne Gore –Opštinski propisi“.

Broj 01-030-

Nikšić, \_\_\_\_\_\_\_. 2024. godine

**SKUPŠTINA OPŠTINE NIKŠIĆ**

PREDSJEDNIK

Nemanja Vuković, s. r.

**PRAVNI OSNOV**

Pravni osnov za donošenje ove odluke sadržan je u odredbi člana 38 stav 1 tačka 1 Zakona o lokalnoj samoupravi („Službeni list CG“, br. 2/18, 34/19, 38/20 i 50/22), kojim je propisano da skupština donosi statut, dok je isto propisano i članom 35 stav 1 tačka 1 Statuta opštine Nikšić („Službeni list CG – Opštinski propisi“, br. 31/18 i 21/23). Članom 145 Statuta opštine Nikšić („Službeni list CG – Opštinski propisi“, br. 31/18 i 21/23) propisano je da se postupak za izmjene i dopune Statuta pokreće Predlogom Odluke za izmjenu i dopunu Statuta te da navedeni predlog može podnijeti najmanje jedna trećina odbornika, predsjednik Opštine i najmanje 5% birača upisanih u birački spisak opštine, prema podacima o broju birača sa posljednjih izbora. Članom 131 Poslovnika o radu Skupštine opštine Nikšić („Službeni list CG – Opštinski propisi“, br. 20/24) propisano je da se izmjene i dopune Statuta opštine vrše po postupku i na način propisan Statutom opštine te da se isti pokreće Predlogom Odluke o pristupanju izmjenama i dopunama Statuta opštine.

**OBRAZLOŽENJE**

U savremenom društvu postoji imperativ koji se ogleda u stvaranju inkluzivnog društva, u kojem su svi građani jednaki i u potpunosti uključeni u sve sfere života, bez obzira na fizičke i/ili mentalne nedostatke. Imajući u vidu opravdanu želju i težnju lica sa invaliditetom da učestvuju u stvaranju i donošenju odluka, te našu veliku potrebu da zaista čujemo i njihov glas kako bismo ih što bolje razumjeli i pružili im podršku, ne praveći razliku među nama – potrebno je da učinimo sve kako bismo unaprijedili i poboljšali položaj ovih lica i u instituciji kao što je Opština Nikšić. Ovaj vid podrške ogleda se u stimulisanju i uključivanju ovog dijela stanovništva i njihovo integrisanje u društvo, a prvenstveno se može ostvariti kroz institucionalizaciju ove teme, odnosno kroz formiranje novog radnog tijela Skupštine opštine Nikšić – Savjeta za pitanja lica sa invaliditetom.

Ova odluka predstavlja samo prvi korak ka ispunjenju konačnog cilja, odnosno ka obrazovanju novog radnog tijela koje će biti posvećeno rješavanju problema sa kojim se ova lica susreću. Dopunom krovnog akta Opštine – Statuta, stvaraju se osnovne pretpostavke za izmjene i dopune drugih akata kojima će se obrazovati pomenuto radno tijelo. Kako inicijativu ovim povodom smatram plemenitom i kvalitetnom, za istu se jednako zauzimam i predlažem da na osnovu izloženog Skupština opštine usvoji Odluku o pristupanju dopuni Statuta opštine Nikšić.

**PREDSJEDNIK**

Marko Kovačević, s.r.